Дело C‑272/15

Swiss International Air Lines AG

срещу

The Secretary of State for Energy and Climate Change

и

Environment Agency

(Преюдициално запитване,

отправено от Court of Appeal (England & Wales) (Civil Division)

„Преюдициално запитване — Директива 2003/87/ЕО — Схема за търговия с квоти за емисии на парникови газове — Задължение за връщане на квотите за емисии за полетите между държавите — членки на Съюза, и повечето трети държави — Решение № 377/2013/ЕС — Член 1 — Временна дерогация — Изключване на полетите за и от разположени в Швейцария летища — Разлика в третирането на трети държави — Общ принцип на равно третиране — Неприложимост“

Резюме — Решение на Съда (четвърти състав) от 21 декември 2016 г.

Околна среда — Атмосферно замърсяване — Директива 2003/87 — Схема за търговия с квоти за емисии на парникови газове — Задължение за връщане на квотите за емисии за полетите между държавите — членки на Съюза, и повечето трети държави — Временна дерогация — Разлика в третирането на трети държави — Допустимост — Принцип на равно третиране — Неприложимост

(член 12, параграф 2а и член 16 от Директива 2003/87 на Европейския парламент и на Съвета, изменена с Директива 2008/101; член 1 от Решение № 377/2013 на Съвета)

При проверката с оглед на принципа на равно третиране на Решение № 377/2013 за временна дерогация от Директива 2003/87 за установяване на схема за търговия с квоти за емисии на парникови газове в рамките на Общността не се установява никакво обстоятелство, което е от естество да засегне валидността на посоченото решение, доколкото предвидената в член 1 от него временна дерогация на изискванията, които произтичат от член 12, параграф 2а и от член 16 от Директива 2003/87, изменена с Директива 2008/101, по отношение на връщането на квотите за емисии на парникови газове за извършените през 2012 г. полети между държавите — членки на Европейския съюз, и повечето трети държави, не се прилага конкретно за полетите за и от разположени в Швейцария летища.

Всъщност Решение № 377/2013 е част от мерките, взети в рамките на компетентността на Съюза в областта на външните отношения. Осъществяването на външните отношения обаче се извършва посредством широка гама от мерки, които не се ограничават до мерките, приети спрямо всички трети държави, и следователно могат да се отнасят и до една или повече трети държави.

При осъществяването на външните отношения институциите и органите на Съюза разполагат с широки по обхвата си правомощия за политически решения. Тъй като осъществяването на външните отношения по необходимост води до вземането на решения от политическо естество, Съюзът трябва да е в състояние да взема политически решения и в зависимост от целите, които преследва, да прави разграничения между третите държави, без да е длъжен да осигурява равно третиране на всички тези държави. Упражняването на прерогативите на външната политика от институциите и органите на Съюза следователно може да има за последица различното третиране на дадена трета държава спрямо другите трети държави.

Правото на Съюза не установява никакво изрично задължение за Съюза, което се състои в осигуряването на равно третиране на всички трети държави. Тъй като в международното публично право не е налице общ принцип на равно третиране на третите държави, прилагането на принципа на равно третиране спрямо трети държави би ограничило едностранно възможностите за действие на Съюза в международен план. Ето защо не би могло да се счита, че Съюзът е могъл да признае това изискване, без изрично да установи в Договорите равното третиране на третите държави.

Така, в Договора за функционирането на ЕС не е налице общ принцип, който задължава Съюза във външните си отношения да признава във всички аспекти равно третиране на различните трети държави, и икономическите оператори във всички случаи нямат основание да се позовават на съществуването на такъв принцип. Следователно установената в член 1 от Решение № 377/2013 разлика в третирането на третите държави в рамките на външните отношения на Съюза не попада в обхвата на принципа на равно третиране.

(вж. т. 22—26, 35 и 37 и диспозитива)